ΑΝΑΚΟΙΝΩΣΗ

**Aνακοίνωση του Τμήματος Αλιείας και Θαλασσίων Ερευνών (ΤΑΘΕ) σε σχέση με το Πρόγραμμα Προστασίας των Θαλάσσιων Χελώνων**

Το Τμήμα Αλιείας και Θαλασσίων Ερευνών του Υπουργείου Γεωργίας, Αγροτικής Ανάπτυξης και Περιβάλλοντος, εκφράζει την έκπληξη και τη λύπη του γιατις πρόσφατες δηλώσεις του Δημάρχου Πόλης Χρυσοχούς στην πρωινή ραδιοφωνική εκπομπή του Τρίτου Προγράμματος του ΡΙΚ σχετικά με το Πρόγραμμα Προστασίας των Θαλάσσιων Χελώνων.

Οι ανυπόστατες και άδικες αυτές δηλώσεις σκοπό έχουν να πλήξουν ένα Πρόγραμμα Προστασίας που είναι το πρώτοστη Μεσόγειο και το οποίο κάνει την Κύπρο περήφανη στον τομέα της προστασίας του περιβάλλοντος.

Αισθανόμαστε την ανάγκη να εκφράσουμε την αναγνώριση και την ευγνωμοσύνη μας προς τους ιδρυτές του προγράμματοςτόσο για την ίδια την ύπαρξη, όσο και για την επιτυχία του. Μια σημαντική αναγνώριση σε διεθνές επίπεδο είναι η πρόσφατη συμπερίληψή του από την Ευρωπαϊκή Ένωση στα πέντε καλύτερα προγράμματα προστασίας του περιβάλλοντος σε ολόκληρη την Ευρώπη. Δεν είναι τυχαίο το γεγονός ότι το πρόγραμμα αυτό έχει αγαπηθεί και αγκαλιαστεί από τους συμπατριώτες μας σε ολόκληρη την Κύπρο και προσελκύει το ενδιαφέρον και τη στήριξη τόσο Κύπριων όσο και ξένων, οι οποίοι επισκέπτονται την περιοχή για την ιδιαίτερη οικολογική της αξία.

Όσον αφορά τη διαδικασία ανάθεσης της υλοποίησης του Προγράμματος, σημειώνεται ότι αυτή γίνεται με κάθε διαφάνεια και πάντοτε στα πλαίσια του Περί Δημόσιων Συμβάσεων Νόμου.

Διευκρινίζουμε επίσης ότι η υλοποίηση του προγράμματος Προστασίας των Θαλάσσιων Χελώνων χρηματοδοτείται διαχρονικά από τον κρατικό προϋπολογισμό και όχι από ευρωπαϊκά κονδύλια, μέχρι την τρέχουσα χρονιά οπότε για πρώτη φορά το πρόγραμμα εμπλουτισμένο με επιπλέον ερευνητικές δράσεις συγχρηματοδοτείται από τα διαρθρωτικά ταμεία που αφορούν τη διαχείριση περιοχών Νatura 2000.

Θεωρούμε ότι οι αιχμές που αφήνει με τις δηλώσεις του ο κ. Δήμαρχοςπλήττουν με άδικο τρόπο το Πρόγραμμα,το ΤΑΘΕ και τους εμπειρογνώμονες που υλοποιούν το Πρόγραμμα.

**ΤΜΗΜΑ ΑΛΙΕΙΑΣ ΚΑΙ ΘΑΛΑΣΣΙΩΝ ΕΡΕΥΝΩΝ**

**ΥΠΟΥΡΓΕΙΟ ΓΕΩΡΓΙΑΣ, ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΠΕΡΙΒΑΛΛΟΝΤΟΣ**